text: Dømt for røveri i villa med pistol og koben
  30 juni 2015 kl. 13.12
  To unge mænd blev tirsdag dømt for et brutalt røveri i Fredericia i september. En kvinde og en mand lå og sov i en villa, da de blev vækket af maskerede røvere med skarpladt pistol og koben.
  Den ene, 21-årige Lasse Dahl Jensen, er ved Retten i Kolding blevet idømt fængsel i tre år, mens makkeren, Alexander Pedersen, straffes med tre år og seks måneder.
  Da mændene trængte ind i villaen, lå familiens datter og sov i kælderen.
  Røverne var bevæbnet med en skarpladt pistol og et koben.
  Manden og kvinden blev truet til at åbne et pengeskab, hvorfra de to røvere tog næsten 30.000 kroner.
  Oplevelsen var meget ubehagelig for parret. De blev truet med pistolen og slået med kobenet, oplyser Sydøstjyllands Politi.
  Kort efter blev de to nu dømte anholdt, og de har været varetægtsfængslet lige siden.
  Den ene har en reststraf fra en tidligere sag om røveri, og derfor er hans straf gjort et halvt år længere end den andens.
  På forhånd var der ifølge politiet et perifert bekendtskab mellem parterne, og derfor er der ikke tale om et såkaldt egentligt hjemmerøveri.
  Ved de røverier i hjemmet, hvor der ikke er nogen relation mellem offer og gerningsmand, er udgangspunktet en straf på fængsel i fem år.
  De to unge vil nu overveje, om de vil anke dommen til Vestre Landsret.
  